*NACRT PRIJEDLOGA*

Na temelju članka 13. stavka 4. Zakona o zaštiti od požara (Narodne novine 92/10 i 114/22), članka 60. stavka 1. točke 26. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22) i točke E.17. Procjene ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19) gradonačelnik Grada Zagreba, \_\_\_\_\_\_\_\_\_\_\_\_ 2023., donosi

**PROVEDBENI PLAN**

**unapređenja zaštite od požara na području Grada Zagreba za 2024.**

# 1. UVOD

U cilju unapređenja zaštite od požara na području Grada Zagreba gradonačelnik Grada Zagreba donosi Provedbeni plan unapređenja zaštite od požara na području Grada Zagreba za 2024. (u daljnjem tekstu: Provedbeni plan).

Provedbenim planom propisuju se organizacijske, tehničke i urbanističke mjere, mjere zaštite odlagališta komunalnog otpada kao i organizacijske i administrativne mjere zaštite od požara na otvorenom prostoru koje je potrebno provesti u 2024. godini, kako bi se postigla učinkovitija i viša razina zaštite od požara na području Grada Zagreba.

# 2. ORGANIZACIJSKE MJERE

* 1. **Javna vatrogasna postrojba Grada Zagreba i dobrovoljna vatrogasna društva udružena u Vatrogasnu zajednicu Grada Zagreba**
     1. Nastaviti s popunjavanjem Javne vatrogasne postrojbe Grada Zagreba operativnim vatrogascima sukladno izračunu o potrebnom broju vatrogasaca temeljenom na Procjeni ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19; u daljnjem tekstu: Procjena ugroženosti). Operativni vatrogasac može biti profesionalni ili dobrovoljni vatrogasac uz zadovoljavanje uvjeta propisanih člankom 41. i člankom 51. Zakona o vatrogastvu (Narodne novine 125/19 i 114/22).

*Izvršitelji mjere: vatrogasni zapovjednik Grada Zagreba i zapovjedništvo Grada Zagreba, Javna vatrogasna postrojba Grada Zagreba, Vatrogasna zajednica Grada Zagreba*

* + 1. Osigurati djelotvornu i pravodobnu operativnost u Javnoj vatrogasnoj postrojbi Grada Zagreba i središnjim dobrovoljnim vatrogasnim društvima Vatrogasne zajednice Grada Zagreba utvrđenima Procjenom ugroženosti.

*Izvršitelji mjere: vatrogasni zapovjednik Grada Zagreba i zapovjedništvo Grada Zagreba, Javna vatrogasna postrojba Grada Zagreba, Vatrogasna zajednica Grada Zagreba*

* + 1. Najmanje jednom godišnje provesti usklađivanje Plana zaštite od požara Grada Zagreba (Službeni glasnik Grada Zagreba 7/20, 6/22 i 23/23; u daljnjem tekstu: Plan). Plan donosi gradonačelnik, a temeljem članka 13. stavka 6. Zakona o zaštiti od požara (Narodne novine 92/10 i 114/22; u daljnjem tekstu: Zakon) najmanje jednom godišnje vrši se usklađivanje Plana s novonastalim uvjetima. Usklađenje Plana podliježe savjetovanju sa zainteresiranom javnošću.

*Izvršitelji mjere: Gradski ured za mjesnu samoupravu, promet, civilnu zaštitu i sigurnost, gradonačelnik Grada Zagreba*

* + 1. Jednom godišnje, o svome radu i radu vatrogasnog zapovjedništva, vatrogasni zapovjednik Grada Zagreba podnosi izvješće gradonačelniku Grada Zagreba, a izvješće o stanju vatrogastva i zaštite od požara, kao i izvješće o stanju provedbe provedbenog plana Gradskoj skupštini Grada Zagreba najkasnije do 30. lipnja tekuće godine za godinu koja prethodi.

*Izvršitelj mjere: vatrogasni zapovjednik Grada Zagreba*

* + 1. Vršiti stručni nadzor nad stanjem opremljenosti i osposobljenosti Javne vatrogasne postrojbe Grada Zagreba i dobrovoljnih vatrogasnih društava na području Grada Zagreba.

*Izvršitelji mjere: vatrogasni zapovjednik Grada Zagreba, Vatrogasna zajednica Grada Zagreba*

* + 1. Sukladno članku 13. Zakona, Grad Zagreb će uskladiti Procjenu ugroženosti sa novonastalim uvjetima. Sukladno članku 14. Zakona, Grad Zagreb uređuje područje zaštite od požara na svom području sukladno odredbama Zakona i drugih propisa kojima se uređuje područje zaštite od požara te prema vlastitim planovima, potrebama i prosudbama. Grad Zagreb ima organiziranu dimnjačarsku službu kao uslužnu komunalnu djelatnost na svom području. Grad Zagreb je donio Odluku o obavljanju dimnjačarskih poslova (Službeni glasnik Grada Zagreba 15/15). Grad Zagreb je donio Odluku o mjerama zaštite od požara na otvorenom prostoru na području Grada Zagreba (Službeni glasnik Grada Zagreba 32/23; u daljnjem tekstu: Odluka).

*Izvršitelj mjere: Gradska skupština Grada Zagreba*

1. **TEHNIČKE MJERE**
   1. **Vatrogasna oprema i tehnika**

Opremanje vatrogasnih postaja i postrojbi izvršiti sukladno važećim propisima i usvojenom Planu.

*Izvršitelji mjere: vatrogasni zapovjednik Grada Zagreba i Vatrogasna zajednica Grada Zagreba*

1. **URBANISTIČKE MJERE**

* 1. Utvrditi mjere zaštite od požara sukladno važećim propisima u postupku izrade i donošenja prostorno planske dokumentacije (prvenstveno provedbene), ovisno o razini prostornih planova.

*Izvršitelji mjere: Gradski ured za obnovu, izgradnju, prostorno uređenje, graditeljstvo i komunalne poslove, Gradski ured za gospodarstvo, ekološku održivost i strategijsko planiranje*

* 1. Sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim građevinskim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelji mjere: Zagrebački holding d.o.o. - podružnica Zagrebačke ceste, podružnica Čistoća, podružnica Zrinjevac, pravne osobe koje su vlasnici i/ili upravitelji većih građevinskih kompleksa*

* 1. Osigurati minimalne potrebne količine vode za gašenje požara i tlak u hidrantskoj mreži, sukladno Pravilniku o hidrantskoj mreži za gašenje požara (Narodne novine 8/06) i drugim važećim propisima.

*Izvršitelj mjere: Zagrebački holding d.o.o. - podružnica Vodoopskrba i odvodnja d.o.o.*

* 1. Postojeću hidrantsku mrežu za gašenje požara održavati i usklađivati s važećim propisima kako bi se osigurala stalna funkcionalnost i dostatnost vode i tlaka za gašenje.

*Izvršitelj mjere: Zagrebački holding d.o.o. - podružnica Vodoopskrba i odvodnja d.o.o.*

* 1. Urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

*Izvršitelji mjere: Hrvatske vode, ustanova Upravljanje sportskim objektima*

1. **MJERE ZAŠTITE ODLAGALIŠTA KOMUNALNOG OTPADA**
   1. Osigurati skladištenje, oporabljivanje i/ili zbrinjavanje otpada samo u građevinama i uređajima određenim za tu namjenu, sukladno Zakonu o gospodarenju otpadom (Narodne novine 84/21), na odlagalištima koja zadovoljavaju propisane uvjete i koja se planiraju koristiti uz obveznu primjenu odredbi Pravilnika o odlagalištima otpada (Narodne novine 4/23) te drugih propisa kojima je regulirana zaštita na radu i zaštita od požara.

*Izvršitelji mjere: Zagrebački holding d.o.o. - podružnica Čistoća, pravne osobe koje se bave zbrinjavanjem otpada*

* 1. Osigurati gašenje požara u najkraćem mogućem roku u slučaju nastajanja požara na odlagalištu otpada, putem vatrogasne postrojbe koja će pristupiti gašenju na siguran način. U slučaju širenja požara u dubinu odlagališta osigurati radni stroj pogodan za izvođenje zahvata potrebnih za osiguranje pristupa žarištu požara.

*Izvršitelji mjere: Javna vatrogasna postrojba Grada Zagreba, Vatrogasna zajednica Grada Zagreba, Zagrebački holding d.o.o. - podružnica Čistoća, pravne osobe koje se bave zbrinjavanjem otpada*

1. **ORGANIZACIJSKE I ADMINISTRATIVNE MJERE ZAŠTITE OD POŽARA NA OTVORENOM PROSTORU**
   1. Pratiti provedbu te po potrebi u Odluku implementirati rješenja uočenih provedbenih i drugih problema.

I*zvršitelji mjere: Gradska skupština Grada Zagreba, Gradski ured za mjesnu samoupravu, promet, civilnu zaštitu i sigurnost*

* 1. Sustavno i redovito obavještavati i upozoravati stanovništvo na potrebu provođenja preventivnih mjera zaštite od požara primjenom svih oblika javnog priopćavanja (radio, televizija, tisak, plakati, letci, društvene mreže, službene mrežne stranice i slično).

*Izvršitelji mjere: Hrvatska vatrogasna zajednica, Ured gradonačelnika Grada Zagreba, Javna vatrogasna postrojba Grada Zagreba, Vatrogasna zajednica Grada Zagreba*

* 1. Organizirati savjetodavne sastanke sa svim sudionicima i obveznicima provođenja zaštite od požara u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

*Izvršitelj mjere: Vatrogasna zajednica Grada Zagreba*

* 1. Pratiti provedbu propisanih mjera za uređivanje i održavanje rudina, živica, međa, poljskih i šumskih putova i kanala te po potrebi implementirati rješenja uočena u provedbenim i drugim problemima kroz propisivanje novih mjera.

*Izvršitelj mjere: Gradski ured za gospodarstvo, ekološku održivost i strategijsko planiranje*

* 1. Osigurati redovito održavanje (čišćenje) vodotokova i građevina za melioracijsku odvodnju sukladno važećem Planu upravljanja vodama Hrvatskih voda.

*Izvršitelj mjere: Hrvatske vode*

* 1. Redovito čistiti bunare i ostale prirodne pričuve vode koje se mogu koristiti za gašenje požara na otvorenom prostoru, a prilazne putove za vatrogasna vozila održavati prohodnima.

*Izvršitelj mjere: Zagrebački holding d.o.o. - podružnica Vodoopskrba i odvodnja d.o.o.*

* 1. Pravne osobe čije su građevine ili uređaji locirani u neposrednoj blizini požara dužne su u slučaju nastajanja požara na otvorenom prostoru dati na raspolaganje svoju opremu i mehanizaciju za potrebe radova na sprječavanju širenja požara ili za njegovo gašenje.

*Izvršitelji mjere: pravne osobe čije su građevine ili uređaji u neposrednoj blizini požara*

* 1. Provoditi nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

*Izvršitelj mjere: Hrvatske autoceste d.o.o., Hrvatske ceste d.o.o., Zagrebački holding d.o.o. - podružnica Zagrebačke ceste*

* 1. Čistiti pojas uz željezničku prugu od lakozapaljivih tvari, odnosno tvari koje bi mogle izazvati požar i omogućiti njegovo širenje.

*Izvršitelj mjere: HŽ INFRASTRUKTURA d.o.o.*

1. Gradski ured za mjesnu samoupravu, promet, civilnu zaštitu i sigurnost sa sadržajem ovoga Provedbenog plana upoznat će sve pravne subjekte koji su istim utvrđeni kao izvršitelji pojedinih mjera.
2. Provedba Provedbenog plana ne proizvodi fiskalne učinke u proračunu Grada Zagreba stoga nije potrebno osiguravati dodatna sredstva, a svi drugi izvršitelji mjera iz Provedbenog plana snose cjelokupne troškove angažiranja svojih snaga i resursa u provedbi mjera koje propisuje Provedbeni plan.
3. Gradska skupština Grada Zagreba jednom godišnje razmatra izvješće o stanju provedbe Provedbenog plana.
4. Izvješće o stanju provedbe Provedbenog plana vatrogasni zapovjednik Grada Zagreba dostavlja Nacionalnom odboru za preventivnu zaštitu i gašenje požara i Ravnateljstvu civilne zaštite - Područnom uredu civilne zaštite Zagreb.
5. Provedbeni plan će biti objavljen u Službenom glasniku Grada Zagreba.

KLASA:

URBROJ:

Zagreb,

**Gradonačelnik**

**Grada Zagreba**

**Tomislav Tomašević, mag. pol.**

**Obrazloženje**

Člankom 13. stavkom 1. Zakona o zaštiti od požara (Narodne novine 92/10 i 114/22; u daljnjem tekstu: Zakon) propisano je da jedinice lokalne i područne (regionalne) samouprave donose plan zaštite od požara za svoje područje na temelju procjene ugroženosti od požara, po prethodno pribavljenom mišljenju nadležne policijske uprave.

Člankom 13. stavkom 4. Zakona propisano je da jedinice lokalne i područne (regionalne) samouprave na temelju procjene ugroženosti iz stavka 1. predmetnog članka donose godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara županije na čijem prostoru se nalaze. Godišnji provedbeni plan unapređenja zaštite od požara županije donosi se uz sudjelovanje nadležne policijske uprave i vatrogasne zajednice županije.

Nadalje, člankom 13. stavkom 9. Zakona propisano je da će jedinice lokalne i područne (regionalne) samouprave u donošenju godišnjeg provedbenog plana unapređenja zaštite od požara za svoje područje osigurati sudjelovanje javnosti.

Gradska skupština Grada Zagreba donijela je Procjenu ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19; u daljnjem tekstu: Procjena ugroženosti). Procjena ugroženosti izrađena je sukladno odredbama navedenog Zakona te odredbama Pravilnika o izradi procjene ugroženosti od požara i tehnološke eksplozije (Narodne novine 35/94, 110/05 i 28/10).

Temeljem odredbi Zaključka Procjene ugroženosti propisano je da Plan zaštite od požara Grada Zagreba i Provedbeni plan unapređenja zaštite od požara na području Grada Zagreba donosi gradonačelnik Grada Zagreba. Gradonačelnik Grada Zagreba donio je Plan zaštite od požara Grada Zagreba (Službeni glasnik Grada Zagreba 7/20 i 6/22).

Gradski ured za mjesnu samoupravu, promet, civilnu zaštitu i sigurnost izradio je, uz sudjelovanje Ministarstva unutarnjih poslova, Ravnateljstva civilne zaštite i Vatrogasnom zajednicom Grada Zagreba, prijedlog Provedbenog plana unapređenja zaštite od požara na području Grada Zagreba za 2024. godinu.

O Nacrtu prijedloga Provedbenog plana unaprjeđenja zaštite od požara na području Grada Zagreba za 2024. sukladno članku 13. stavku 9. Zakona osigurat će se sudjelovanje javnosti.

Provedbeni plan razrađuje organizacijske, tehničke i urbanističke mjere, mjere zaštite odlagališta komunalnog otpada kao i organizacijske i administrativne mjere zaštite od požara na otvorenom prostoru koje je u segmentu zaštite od požara potrebno provesti kako bi se ista u narednom razdoblju podigla na višu razinu.

Provedba Plana unaprjeđenja zaštite od požara na području Grada Zagreba za 2024. ne proizvodi fiskalne učinke, u Proračunu Grada Zagreba nije potrebno osiguravati dodatna sredstva.

Sukladno navedenome, predlažemo da gradonačelnik Grada Zagreba donese Provedbeni plan unapređenja zaštite od požara na području Grada Zagreba za 2024. kao u prijedlogu.